Star Trek

Star Trek er en amerikansk mediefranchise, der omfatter otte tv-serier, tretten spillefilm, flere hundrede romaner og en lang række computerspil. De foregår alle i det samme fiktive sci-fi-univers skabt af Gene Roddenberry.

Den første tv-serie, Star Trek, havde premiere på NBC i USA 8. september 1966, og sluttede sit forløb på tre sæsoner og 79 afsnit 2. juni 1969. Serien foregik i Mælkevejen omkring 2260'erne og fulgte kaptajn James T. Kirk (William Shatner) og stjerneskibet USS Enterprises (NCC-1701) mange rumeventyr. Roddenberry lod sig bl.a. inspirere af C.S. Foresters bøger om Horatio Hornblower, den satiriske roman Gullivers rejser og westernserier såsom Wagon Train. Kaptajn Kirks rumfærd fortsatte i den kortlivede Star Trek: The Animated Series (1973-74). Det blev også til seks spillefilm med Kirk som omdrejningspunkt. Star Trek er siden blevet fulgt af fem spin-off-serier: Star Trek: The Next Generation (1987-94), Star Trek: Deep Space Nine (1993-99), Star Trek: Voyager (1995-2001), Star Trek: Enterprise (2001-05) og Star Trek: Discovery (2017-). The Next Generation fulgte besætningen ombord på et nyt stjerneskib, også med navnet Enterprise, omkring hundrede år efter den oprindelige serie. Deep Space Nine og Voyager foregik begge omkring samme tid som The Next Generation, mens Enterprise var en forgænger til den oprindelige serie og omhandlede menneskehedens første spæde rumrejser. Den seneste Star Trek-serie, Discovery, havde premiere i september 2017 på CBS. Besætningen fra The Next Generation optrådte også i fire spillefilm. Siden 2009 har filmfranchisen gennemgået et "reboot", der ikke tager hensyn til de tidligere tv-serier og spillefilm. Den nye fortælling kaldes også "Kelvin-tidslinjen" og omhandler karaktererne fra den oprindelige serie. Den første Kelvin-film, Star Trek, havde premiere i 2009 og blev efterfulgt af Star Trek Into Darkness i 2013 og Star Trek Beyond i 2016. Sidstnævnte film udkom i anledning af franchisens 50-års-jubilæum.

Star Trek er ét af de mest populære fænomener indenfor science fiction-genren. Franchisens fans kaldes trekkies eller trekkers. Star Trek-franchisen omfatter computerspil, legetøjsfigurer, romaner og tegneserier. Fra 1998 til 2008 havde franchisen sin egen forlystelse i Las Vegas, Nevada. Mindst to udstillinger med rekvisitter fra serien rejser i øjeblikket verden rundt. Star Trek har også sit eget veludviklede kunstsprog, klingon. Star Trek er blevet parodieret adskillige gange og entusiastiske fans har sågar produceret deres egne Star Trek-film og -tv-serier. Franchisen har indtjent omkring 10 milliarder dollar (2016), hvilket gør Star Trek til en af de mest indbringende mediefranchises nogensinde.

Star Treks kulturelle betydning rækker langt ud over science fiction-genren. Franchisen er bl.a. kendt at promovere progressive værdier. Star Trek var en af tv-historiens første serier med et multietnisk cast. Man kan finde Star Trek-referencer i alt fra ubådsfilmen Crimson Tide til animationsserien South Park.

Baggrund

Idé og ramme 
Allerede i 1964 skrev Gene Roddenberry et udkast til den science fiction-serie, der senere skulle blive til Star Trek. Selvom han offentligt markedsførte den som en western i det ydre rum - en såkaldt "Wagon Train til stjernerne" -, så fortalte han sine venner, at serien primært var inspireret af Jonathan Swifts Gullivers rejser. Hvert afsnit skulle dels udspille sig som en eventyrhistorie, dels som en moralsk fortælling.

Star Trek foregår i en optimistisk fremtid, hvor naturvidenskaben har forenet menneskeheden med andre levende væsener i galaksen og derved løst jordboernes problemer med racisme, fattigdom, miljø, intolerance og overtro. De fleste Star Trek-fortællinger omhandler Stjerneflåden, Den Forenede Føderation af Planeters fredsbevarende armada. Hovedpersonerne er grundlæggende menneskekærlige, uselviske og ofte opofrende. De må konstant løse komplicerede problemstillinger med altruistiske virkemidler.

Star Trek indeholder ofte allegorier over samtidens kulturelle forhold. Star Trek: The Original Series adresserede mange af 1960'ernes politiske problemstillinger. De efterfølgende spin-off-serier har på tilsvarende måde reflekteret over deres respektive årtier. Tilbagevendende temaer i Star Trek er krig og fred, loyalitet, autoritarisme, imperialisme, klassekamp, økonomi, racisme, religion, menneskerettigheder, sexisme, feminisme og teknologi. Roddenberry har udtalt, at han gennem sin kunstige verden kunne få lov til at kommentere på følsomme emner såsom sex, religion, Vietnam, politik og interkontinentale missiler: "If you talked about purple people on a far off planet, they (tv-kanalen) never really caught on. They were more concerned about cleavage. They actually would send a censor down to the set to measure a woman’s cleavage to make sure too much of her breast wasn't showing."

Roddenberrys vision var en tv-serie, der kunne afspejle samtidens spirende modkultur. Med Star Trek ønskede han at vise menneskeheden, hvad den kunne opnå, hvis blot den lærte af fortiden og stoppede med at udøve vold. Et godt eksempel på dette er racen vulcanerne, som trods en voldelig fortid har lært at kontrollere deres følelser. Roddenberrys pacifistiske idealer afspejles også i Den Forenede Føderation af Planeter, der kan ses som en optimistisk fremtidsversion af FN. NBC var dog ikke altid enige i Roddenberrys progressive agenda. De modsatte sig f.eks. hans insisteren på Enterprises multietniske mandskab.

Historie og produktion

Begyndelse 

I begyndelsen af 1964 præsenterede Roddenberry et kort Star Trek-udkast for Desilu Productions. Han sammenlignede den med westernserien Wagon Train (1957-1965) og fremlagde Star Trek som "Wagon Train til stjernerne". Sammen med Roddenberry skrev Desilu videre på udkastet, indtil de til sidst kunne pitche serien til NBC.

NBC betalte for at få produceret et pilotafsnit, "The Cage", med Jeffrey Hunter i hovedrollen som Enterprises kaptajn Christopher Pike. NBC endte dog med at afvise det færdigproducerede afsnit, fordi de fandt det "for intellektuelt". De troede imidlertid fortsat på projektet og valgte ganske usædvanligt at bestille et nyt pilotafsnit, "Where No Man Has Gone Before".

Star Treks første sendte afsnit blev "The Man Trap", der fik premiere torsdag den 8. september 1966 i USA.

Star Trek havde i begyndelsen gode seertal, men allerede fra midten af første sæson faldt seerne fra. Serien blev således det 52. mest sete tv-program ud af i alt 94 programmer på amerikansk tv. På grund af de dårlige seertal, truede NBC med at aflyse Star Trek midt under anden sæson. Seriens dedikerede fanskare, anført af Bjo Trimble, iværksatte en hidtil uset kampagne, der talte for seriens fortsættelse. NBC valgte på baggrund af kampagnens underskriftindsamlinger at fortsætte Star Trek, men rykkede dens sendetid fra primetime til fredagens såkaldte "death slot". Samtidig reducerede de seriens budget betragteligt. I protest trak Roddenberry sig som producer, og Fred Freiberger producerede derfor seriens tredje og sidste sæson. På trods af endnu en underskriftindsamling, aflyste NBC serien efter kun tre sæsoner og 79 afsnit.

Tv-serier 
Star Trek begyndte som en tv-serie i 1966. Selvom serien blev aflyst efter kun tre sæsoner, affødte den yderligere seks tv-serier: The Animated Series, The Next Generation, Deep Space Nine, Voyager, Enterprise og Discovery. Det er blevet til i alt 741 afsnit fordelt på 31 sæsoner.

Star Trek: The Original Series (1966–69) 

Star Trek: The Original Series ("TOS") havde premiere på NBC i USA 8. september 1966. Serien omhandler stjerneskibet USS Enterprises (NCC-1701) femårsmission ud i rummet. Besætningen ombord på Enterprise drager ud, "hvor ingen har været før". Den oprindelige Star Trek-serie havde William Shatner i hovedrollen som kaptajn James T. Kirk. I andre roller sås Leonard Nimoy som Spock, DeForest Kelley som dr. Leonard "Bones" McCoy, James Doohan som Montgomery "Scotty" Scott, Nichelle Nicholes som Uhura, George Takei som Hikaru Sulu og Walter Koening som Pavel Chekov. Serien vandt bl.a. to Hugo-priser i kategorien "Bedste dramatiske præsentation" for afsnittene "The Menagerie" og "The City on the Edge of Forever".

I Star Treks sidste dage forsøgte mange fans at redde serien via en underskriftindsamling, men dens konsekvent lave seertal betød, at NBC aflyste Star Trek efter kun tre sæsoner. Seriens sidste afsnit blev sendt 3. juni 1969. Star Trek var særdeles populær blandt ingeniør- og Caltechstuderende. Serien opnåede senere kultstatus, da den op gennem 1970'erne blev syndikeret på flere forskellige kanaler.

The Animated Series (1973–74) 

Star Trek: The Animated Series ("TAS") blev produceret af Filmation og kørte i to sæsoner fra 1973 til 1974. De fleste af de oprindelige skuespillere fra The Original Series lagde stemmer til deres respektive karakterer i den nye animationsserie. Mange af den oprindelige series manuskriptforfattere, heriblandt D.C. Fontana, David Gerrold og Paul Schneider, skrev også for den animerede serie. Med animationen som format kunne seriens producere skabe langt flere verdener og langt mere eksotiske rumvæsener end i The Original Series, men produktionen var generelt præget af animationsfejl og budgetbegrænsninger, hvilket har skadet seriens omdømme. Selvom The Animated Series oprindeligt blev blåstemplet af Paramount, som købte Star Trek-franchisen af Desilu i 1967, har Gene Roddenberry ofte omtalt serien som værende ikke-kanon. Star Trek-forfattere har sidenhen genbrugt flere elementer fra den animerede serie i franchisens senere tv-serier og spillefilm. I juni 2007 blev The Animated Series anerkendt som officiel Star Trek-kanon, da Startrek.com begyndte at omtale serien i deres leksikonsektion.

The Animated Series vandt Star Treks første Emmy den 15. maj 1975. Serien blev kortvarigt genudsendt på børnekanalen Nickelodeon i midten af 1980'erne. Nickelodeons moderselskab, Viacom, købte Paramount i 1994. I begyndelsen af 1990'erne blev TAS også vist på Sci-Fi Channel. Flere afsnit af serien blev også udgivet på LaserDisc i løbet af 1980'erne. Den fulde serie blev først udgivet i USA på 11 VHS-bånd i 1989. Alle 22 afsnit blev udgivet på DVD i 2006.

Star Trek: The Next Generation (1987-94) 

Star Trek: The Next Generation ("TNG") foregår omkring hundrede år efter den oprindelige tv-serie (2364-2370). Den omhandler et nyt stjerneskib, Enterprise-D, og en ny besætning anført af kaptajn Jean-Luc Picard (Patrick Stewart) og kommandørkaptajn William Riker (Jonathan Frakes). Nogle af besætningsmedlemmerne repræsenterer nye arter, heriblandt halvbetazoiden Deanna Troi (Marina Sirtis), der fungerer som kaptajnens rådgiver. Michael Dorn spiller Worf, den første klingon i Stjerneflåden, mens Gates McFadden optræder i rollen som skibslæge Beverly Crusher. LeVar Burton spiller maskinchef Geordi La Forge og Brent Spiner spiller androiden Data. I rollen som doktor Crushers søn, Wesley Crusher, ses Will Wheaton. Serien havde premiere i USA 28. september 1987 og stoppede efter syv sæsoner 23. maj 1994. The Next Generation er den mest sete Star Trek-serie nogensinde og var i sine sidste år den mest sete syndikerede serie på tv. Mange af de relationer og rumvæsener, der blev introduceret i TNG, blev senere yderligere udforsket i Deep Space Nine og Voyager. Serien vandt og blev nomineret til adskillige Emmy-priser – heriblandt i kategorien "Bedste dramaserie" –, to Hugo-priser og en Peabody Award i kategorien "Enestående tv-program" for afsnittet "The Big Goodbye".

Star Trek: Deep Space Nine (1993-99) 
Star Trek: Deep Space Nine kørte ligesom TNG i syv sæsoner og var et decideret spin-off af TNG, idet flere af figurerne derfra blev "flyttet" over til DS9 for at hjælpe serien i gang. I hovedrollen var Avery Brooks som den øverstkommanderende Benjamin Sisko på rumstationen Deep Space Nine. Det var den første (og hidtil eneste) Star Trek-serie, der ikke foregik på et rumskib.

Serien følger livet på den bajoranske rumstation Deep Space Nine, (stationen er bemandet med både stjerneflådens og bajoranske folk i et samarbejde), der befinder sig nær et unikt stabilt ormehul gennem hvilket man på kort tid kan rejse til langt inde i den fjerne Gammakvadrant. Det gør stationen til et vitalt strategisk og kommercielt brohoved til et næsten ikke udforsket område. Desværre er ikke alle de rumvæsner, der lever på den anden side, lige venligtsindede, hvilket fører til en del konflikter.

Blandt konflikter er eftervirkningerne af en brutal besættelse af en nærliggende planet Bajor af cardassianerne, Siskos særlige spirituelle rolle for bajoranerne som deres profeters udsending og en stor krig med Dominionen fra gammakvadranten.

DS9 modtog en del kritikerros, fordi serien i modsætning til forgængerne ikke var så bange for historier med en lidt mere dyster stemning og desuden havde lange gennemgående handlingsforløb i stedet for enkeltstående afsnit. Det sidste betød dog også, at seertallene blev lavere end TNGs, fordi det kunne være svært for nye seere at springe ind midt i en sæson.

Star Trek: Voyager (1995-2001) 
Star Trek: Voyager kørte ligesom TNG og DS9 i syv sæsoner og er den første Star Trek serie med en kvindelig kaptajn, Kathryn Janeway spillet af Kate Mulgrew, som øverstkommanderende. I de øvrige hovedroller sås blandt andre Robert Beltran som næstkommanderende Chakotay, Tim Russ som vulcaneren Tuvok, Roxann Dawson som maskinmester B'Elanna Torres og Robert Duncan McNeill som løjtnant Tom Paris.

Plottet i VOY minder noget om plottet fra tv-serien Lost in Space med rumskibet USS Voyager og dets besætning strandet i en fjern afkrog af galaksen, 70.000 lysår fra Jorden. De blev ført derud af et mystisk rumvæsen, men er nødt til ved egen kraft at rejse tilbage til Jorden, hvilket formodes at ville tage dem 70 år.

Besætningen skal overkomme mange farer på den lange rejse hjem. Til at begynde med er de uden kontakt med mange af de ting man havde set i de tidligere serier, men i de senere sæsoner møder de fjender fra de tidligere serier, blandt andet den mystiske "Q" og det frygtindgydende Borg-kollektiv.

Mens VOY kørte begyndte kritikken af de ansvarlige, Rick Berman og Brannon Braga, at tage til fra fans, der følte at Berman ikke længere var den rigtige til at køre Star Trek videre. En prominent kritiker var Star Trek-manuskriptforfatter Ronald D. Moore, der senere skabte den nye version af tv-serien Battlestar Galactica. Kritikken gik især på at serien ikke tog sine grundlæggende præmisser alvorligt (kampen for at overleve med begrænsede ressourcer langt fra hjemmet) og forsøgte at øge sin dalende popularitet ved at tilføje et sex-symbol i form af Borg-dronen Seven of Nine spillet af Jeri Ryan.

Star Trek: Enterprise (2001-05) 
Star Trek: Enterprise (der kun hed Enterprise i sine første godt to sæsoner) er en prequel til de andre serier. Den starter ti år før Føderationen bliver grundlagt, midt mellem de "historiske" begivenheder man ser i spillefilmen Star Trek: First Contact og den oprindelige tv-serie.

ENT følger den første besætning, der med Enterprise udforsker rummet. Det er en ny type rumskib, der er i stand til at bevæge sig hurtigere end noget andet menneskeskabt rumskib tidligere har kunnet.

Star Trek: Discovery (2017-) 

Star Trek: Discovery fik premiere den 24. september 2017 på CBS.

Star Trek: Picard (2020-) 

Havde premiere den 23. januar 2020. I serien, der foregår cirka 30 år efter The Next Generation, spiller Patrick Stewart igen rollen som Jean-Luc Picard. Første sæson følger Picard, der er gået på pension, tage på eventyr for at redde sit afdøde besætningsmedlem Datas datter.

Spillefilm 
Paramount Pictures har lavet 13 spillefilm. De 6 første film er med skuespillerne fra den oprindelige serie. Den 7. film er overgangen fra den oprindelige serie til Next Generation. De næste 3 er udelukkende med skuespillerne fra The Next Generation. De 3 nyeste film foregår fra omkring det tidspunkt James T Kirk er ved at tage sin uddannelse på stjerneflådens akademi og hans første missioner som kaptajn på Enterprise men filmene har nye skuespillere til at spille de oprindelige roller.

Andre medier 
Star Trek universet har også dannet basis for en lang række spil gennem tiden. Det første var et brætspil udgivet i 1967 (Star Trek Game af Ideal Toys), og siden er fulgt en række brætspil, kortspil, bordrollespil, pinball spil, computer og videospil.

Indflydelse 
Star Trek har inspireret generationer af mennesker og er blevet en del af populærkulturen langt ud over USAs grænser. Der optræder ofte referencer til serien og dens figurer i forskellige sammenhænge: det gælder i særlig grad tv-serier og film, men også videnskabelige værker, hvor det mest berømte eksempel formentlig er bogen The Physics of Star Trek (1995) af fysikprofessoren Lawrence M. Krauss. Den første rumfærge blev døbt Enterprise efter Kaptajn Kirks rumskib, og en kosmologisk teori for universets udvidelse er opkaldt efter det totalitære folkefærd, cardassianere i Star Trek-universet.

Fremtiden 
I 2016 begyndte produktion af en ny tv-serie med navnet Star Trek: Discovery. Pine og Quinto har underskrevet kontakt på at de skal spille Kirk og Spock en i fjerde film.

Dansk faglitteratur

Bøger 
 Grethe Berg: Star Trek – portræt af en succes (Tohubohu Press, 1980)
 Palle Rasmussen: Teknologi, køn og helhed – Vonda N. McIntyre's Star Trek-romaner (Institut for sprog og internationale kulturstudier, Aalborg Universitetscenter, 1989)
 Nicolas Barbano: Star Trek – verdens populæreste sf-serie (Science Fiction Kredsen, 1990)
 Keld R. Hansen: Star Trek i firserne (Science Fiction Cirklen, 1996)
 Brian Iskov: Den store Troldspejlsbog (Forlaget Carlsen, 2010)
 Nicolas Barbano: Star Trek - Gene Roddenberrys rejse mod stjernerne (Trekkies.dk, 2013)

Tidsskrifter 
 The ShiKahr Tribunal (fanzine)
 Subspace (Trekkies.dk's officielle medlemsblad)

Artikler 
 Nicolas Barbano: Star Trek (Inferno nr. 1, 1989)
 Nicolas Barbano: På sporet af Star Trek (Lydsporet nr. 4, 1991)
 Nicolas Barbano: 25 år i rummet (Samvirke nr. 10, 1991)
 Keld R. Hansen: Gene Roddenberry 1921-91 (Proxima nr. 57, 1992)
 Niels Lind Larsen: Hvad er det der trekker? (Levende Billeder nr. 108, 1995)
 Lars Bennetzen: Beam me up Scotty – et kig på fysikken bag science fiction-serien Star Trek (Ingeniøren nr. 34, 1997)
 Lise K. Lauridsen: Tour de Trek (Klip nr. 35, 1997)
 Jacob M. Neiiendam: Rejserne med Enterprise (Politiken 8.1.1999)
 Heidi Dachs: Rejsen til fremtiden (Samspil nr. 4, 2000)

Referencer

Eksterne henvisninger 

 Den officielle hjemmeside: startrek.com
 Memory Alpha (Star Trek-wiki, på engelsk)

Danske fanklubber 
 trekkies.dk 
 Star Fleet Academy Aarhus Branch

 
Science fiction-tv-serier fra USA
Kultfilm